Oikeusministeriö	

Oikeusministeriön lausuntopyyntö 7.6.2010 nro OM/6/41/2009

ihmisoikeusinstituutiotyöryhmän mietintö kansallisen ihmisoikeusinstituution perustamisesta
Oikeusministeriö on viitekohdassa mainitussa kirjeessään varannut mahdollisuuden lausunnonantamiseen ihmisoikeustyöryhmän mietinnöstä ehdotukseksi kansallisen ihmisoikeusinstituution perustamisesta (oikeusministeriön mietintöjä ja lausuntoja 45/2010). Tässä tarkoituksessa ehdotetaan muutoksia oikeusasiamiehestä ja oikeuskanslerista annettuihin lakeihin.

Puolustusministeriö toteaa lausuntonaan kunnioittavasti seuraavan. 

Kyseiselle ihmisoikeuskeskukselle säädettäisiin sellaisia perus- ja ihmisoikeuksien edistämistehtäviä, joita Suomen nykyisissä perus- ja ihmisoikeusrakenteissa ei toistaiseksi hoideta riittävässä laajuudessa tai riittävän koordinoidusti. Lisäksi julkisen vallan tulisi ottaa suurempi vastuu perus- ja ihmisoikeuksien edistämisessä.  

Kansallisen ihmisoikeusinstituution tavoitteena on vastata näihin tarpeisiin. Sen perustamisella luodaan sateenvarjonomainen instituutiorakenne, jolla olisi synergiavaikutuksia nykyisiin perus- ja ihmisoikeusrakenteisiin sekä perus- ja ihmisoikeustyöhön. Ihmisoikeuskeskuksen tehtävät vastaisivat Pariisin periaatteiden mukaista, kansallisen ihmisoikeusinstituution tehtävänkuvaa. Ehdotuksella pyritään myös luomaan puitteet perus- ja ihmisoikeusasioiden paremmaksi yhteensovittamiseksi sekä tiedonvaihdon ja yhteistyön edistämiseksi näissä asioissa. Tavoitteena on myös saattaa kanteluiden käsittelyä koskeva sääntely vastaamaan paremmin tosiasiallisia laillisuusvalvontakäytäntöjä ja – tarpeita. 

Puolustusministeriö katsoo, että hallituksen esityksessä esitetyt tavoitteet ovat erittäin kannatettavia kansallisen perus- ja ihmisoikeustyön saattamiseksi vastaamaan paremmin niitä tavoitteita, joihin Suomi on kansainvälisesti sitoutunut. Puolustusministeriö kannattaa työryhmän ehdotusta siitä, että kanteluiden vanhentumisaika lyhennettäisiin nykyisestä viidestä vuodesta kahteen vuoteen.

Hallitusneuvos,
lainsäädäntöjohtajana 		Seppo Kipinoinen

Vanhempi hallitussihteeri	Minnamaria Nurminen